Az FC Bayern München 2013–2014-es szezonja hatalmas elvárások jegyében zajlott. Ennek az oka az előző szezon triplázása. Edzőváltás történt a nyáron: Jupp Heynckes, a labdarúgástól visszavonuló sikeredző helyére Josep 'Pep' Guardiola érkezett. Guardiolával beköszöntött a változások időszaka a taktika terén is. A szezon 2013-as fele is nagy sikereket hozott, mivel a csapat két trófeát is nyert, amivel teljessé tette példás gyűjteményét. Név szerint, FIFA-klubvilágbajnoki és UEFA-szuperkupa trófeát. A szezon még történelmi, márciusban megszerzett bajnoki címet hozott. A várva várt célt, a BL címvédést mégsem sikerült elérnie a csapatnak, az elődöntő jelentette a Bayern München számára a végállomást. A szezon utolsó mérkőzésén, a DFB-Kupa döntőjében a Bayern München legyőzte a Borussia Dortmundot, így sikerült elérnie a csapatnak a tizedik duplázását.